ÜLDINE ISELOOMUSTUS  INTP tüüp on teadlase tüüpi - mõistuspärane, intellektuaalselt uudishimulik, abstraktse ja teoreetilise mõtlemisega. Paistab silma hea probleemilahendajana, ideede ja olukordade loogilise analüüsijana. Võib küsimustega ennast targemat proovile panna. Ärgitab ennast ja teisigi mõistust pingutama.  Eelistab tegelda pigem ideede ja faktidega kui inimestega. Tuginemine mõtlemisele (oma tugevaimale küljele) teeb temast loogilise, objektiivse ja kriitilise inimese. INTP tüüp on vaikne ja tagasihoidlik, samuti kohanemisvõimeline (kui ei satu vastuollu oma põhimõtetega). Meeldib diskuteerida teemadel, mis annavad palju mõtteainet. INTP tüübi sisemaailm on lõpmatult rikkas. Ta on aeglane suheldes oma lähedastega, kuid see ei tähenda, et ta ei mõtleks. Kuigi INTP tüüp väga hindab oma armastatu tähelepanu, võib  tunduda, et tal puudub huvi ja tähelepanu, kuid see pole nii. Erisündmusi, näiteks sünni- või aastapäevi võib tähistada kaootiliselt, nagu oleks see viimasel hetkel, kuid tegu pole unustamisega, vaid mõtete ülepaisumisega ja ajapuudusega nende teostamiseks. Sõltuvalt huvist INTP tüüp tegutseb edukalt mitmesugustel teadusaladel, matemaatika valdkonnas, inseneriasjanduses, majandusteaduses, filosoofias. Teda huvitab rohkem probleemide teoreetiline uurimine ja lahendamine kui tulemuste praktiline kasutamine,  vastuste otsimine rakenduslikele küsimustele. Suhteliselt vähene kontakteerumine ümbritseva maailmaga ja soov avaldada täpset (puhast) tõde teeb teda teistele raskesti mõistetavaks. Suutes ennast lihtsamalt väljendada, leiab ta parema vastukaja oma mõtetele.